Medicii de specialitate care lucrează în ambulatoriu privat protesează în Piața Victoriei. Aceștia cer o alocare bugetară adecvată.
Sub sloganul „Subfinanțarea și falimentarea ambulatoriului de specialitate”, medicii specialiști independenți protestează astăzi în fața Guvernului, între 13:00 și 15:00. Mitingul este autorizat pentru 300 de persoane.
Aceștia atrag atenția asupra finanțării inadecvate având în vedere noile condiți economico-financiare. Medicii cer Casei Naționale de Asigurări de Sănătate un buget mai generos, pentru a-și putea acoperi cheltuielile.
„Anul trecut s-a primit dublare de buget doar pentru medicii de familie și nouă ni s-a promis anul acesta. Actual, un consult al unui medic specialist ( orice specialitate), la care pacientul nu plătește, este decontat de Casa de Asigurări la suma de 48,6 ron ( indiferent de timpul petrecut cu pacientul). Din această sumă, dacă medicul este cu contract de colaborare, el primeste aprox 50%, apoi își plătește taxele către stat și rămâne cu o sumă de aproximativ 15 ron.”, a explicat Mihaela Posea, medic specialist Diabet, Nutriție și Boli Metabolice pentru „Adevărul”.
Medicul neurolog Ramona Constantinescu îi învită pe pacienți să se alăture protestului.
„Nu vrem să îți luăm bani pe consultații. Nu vrem să te trimitem în spitale supraaglomerate. Nu vrem să plătești abonamente marilor rețele private. Nu vrem să ne desființăm cabinetele. (..)Avem nevoie de susținerea pacienților, altfel vom fi nevoiți să reziliem contractul cu CNAS și să acordăm DOAR consultații cu plată!Ajută-mă ca să te pot ajuta !”, scrie pe Facebook medicul neurolog.
Medicii independenți vor înainta și un memoriu la registratura Guvernului, destinat prim-ministrului Marcel Ciolacu.
„Creșterea valorii punctului a fost deci de 4,4%, în condițiile în care inflația cumulată a fost de 24,27%, fiscalitatea pentru PFA (majoritatea medicilor din ambulatoriu fiind organizați sub forma de cabinete medicale individuale) a crescut cu 250%, salariul mediu brut (referință pentru salariile angajaților noștri) a crescut de la 5.535 de lei în ianuarie 2021, la 7.567 de lei în ianuarie 2024, etc. Ca urmare a tuturor acestor factori, puterea de cumpărare a 100 lei în 2021 a scăzut în 2024 la 75,73 lei (inflație cumulată de 24,27%). Valoarea punctului a crescut cu 4,4%.”, se precizeză în memoriu.
Probleme majore în sistemul de sănătate
Medicii independenți semnalează un deficit semnificativ de medici în ambulatoriul de specialitate și lipsa unei strategii bugetare adecvate pentru finanțarea sistemului de sănătate. Aceste probleme ar putea duce la dificultăți în accesul pacienților la servicii medicale, creșterea presiunii asupra spitalelor și impact negativ asupra celor mai vulnerabili.
De suferit vor avea și bolnavii cronici, în lipsa unor soluții adecvate, pentru că vor fi obligați să meargă în spitale sau să plătească consultațiile și tratamentele din propriul buzunar.
„Domnule Prim Ministru, vă rugăm să vă folosiți atribuțiile și să solicitați Ministerului de Finanțe și Casei Naționale de Asigurări de Sănătate să găsească soluțiile pentru creșterea finanțării ambulatoriului de specialitate astfel încât să putem continua să ne tratăm pacienții. Un pacient tratat în ambulatoriu costă bugetul de cel puțin 3 ori mai puțin decât unul tratat în spital...Pentru pacienții noștri făceți ce este corect! La 1 iulie se va semna un nou act adițional la contractele noastre. Încă nu este prea târziu!”, transmit medicii, potrivit unui comunicat de presă.